Il-Parlament irid li l-ħaddiema kollha jibbenefikaw minn drittijiet minimi dwar il-kundizzjonijiet tax-xogħol, inklużi dawk b'kuntratti mhux tradizzjonali. Il-Membri tal-Parlament Ewropew ivvutaw favur il-bidu ta' taħditiet dwar li tintroduċi drittijiet minimi ġodda dwar il-kundizzjonijiet tax-xogħol, inklużi t-tul tal-perjodu ta' prova, is-sigħat tax-xogħol u l-kuntratti restrittivi. Ir-regoli jkunu jeħtieġu wkoll li l-impjegati l-ġodda kollha, inklużi dawk b'kuntratti atipiċi u f'xogħlijiet mhux tradizzjonali, jingħataw pakkett ta' informazzjoni estiż dwar ir-responsabbiltajiet u l-kundizzjonijiet tax-xogħol tagħhom. Il-Parlament issa se jibda n-negozjati mal-Kunsill. Skopri aktar fl-intervista tagħna mal-awtur tar-rapport Enrique Calvet Chambon, Membru Spanjol tal-grupp ALDE. Il-flessibilità u d-diġitalizzazzjoni dejjem tikber tas-suq tax-xogħol wasslu għal forom ta' impjiegi ġodda u mhux standard. X'inhuma l-benefiċċji u l-isfidi ta' din ix-xejra? It-teknoloġiji ġodda u d-diġitalizzazzjoni qed jiġġeneraw forom ġodda ta' impjiegi, anki kunċett ġdid ta' xogħol, kif ukoll, l-ittestjar tas-swieq, il-limiti tar-regoli tal-liġi tax-xogħol u l-protezzjoni soċjali. Il-benefiċċji jistgħu jkunu ħafna: ma tistax tiġi evitata l-wasla ta' forom ta' impjiegi aktar flessibbli, aktar immaġinattivi u aktar adattabbli. Huwa ċar li l-Ewropa trid tevita l-isfruttar u kull nuqqas ta' protezzjoni inkompatibbli mal-mudell soċjali Ewropew, speċjalment fir-rigward ta' dawn il-modi ġodda u mhux standard ta' xogħol. Fil-qosor, qed nippruvaw niksbu bilanċ bejn il-flessibbiltà u l-protezzjoni tal-ħaddiema: "protezzjoni flessibbli". Mudelli kummerċjali ġodda jfisser li mhuwiex ċar jekk xi ħaddiema humiex impjegati li jaħdmu għal rashom jew impjegati. Ir-regoli l-ġodda se japplikaw għal pjattaformi bħal Uber u Deliveroo? Ir-regoli l-ġodda se jkunu applikabbli għal ħaddiem li jwettaq impjieg remunerat taħt id-direzzjoni ta' persuna oħra, li timmaniġġjah u li jiddependi fuqha. Il-ħaddiema tal-pjattaformi se jkunu inklużi fil-kamp ta' applikazzjoni. Jista' jingħad li huma mmotivaw din id-direttiva. Rigward l-impjegati li jaħdmu għal rashom, il-Parlament ried ikun ċar, billi b'mod espliċitu eskluda l-ħaddiema li jaħdmu għal rashom ġenwinament u b'mod volontarju. Se niddefendi dan matul in-negozjati mal-Kunsill. X'se jinbidel meta mqabbel mar-regoli kurrenti? Id-direttiva l-ġdida tistabbilixxi minimu universali ta' drittijiet soċjali fl-Ewropa; din hija novità kbira. Dawn id-drittijiet jistgħu jitqiesu bħala ż-żerriegħa ta' qafas għal suq tax-xogħol Ewropew, xi ħaġa neċessarja biex jissaħħaħ il-proġett Ewropew. Speċifikament, nissottolinja l-limitu ta' żmien tal-perjodu ta' prova, li ġeneralment ma jistax jaqbeż is-sitt xhur; id-dritt għax-xogħol għal impjegaturi oħrajn, bil-projbizzjoni tal-imsemmija "klawżoli ta' esklużjoni" jew "inkompatibilità"; id-dritt għal taħriġ stipulat mingħajr ħlas u matul il-ħin tax-xogħol; u d-dritt għal garanziji speċifiċi li jipprovdu minimu ta' prevedibbiltà għall-forom ta' impjieg li, fin-natura tagħhom, mhumiex prevedibbli, bħal fil-każ ta' kuntratti "fuq talba". Fir-rigward ta' xogħol fuq talba, il-Parlament irid li l-ħaddiema jitħallsu jekk is-sigħat garantiti jiġu kkanċellati wara l-iskadenza miftiehma. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF